text:
Iki ni igice cya kabiri cy'inyandiko mwagejejweho ubushize yari ifite umutwe: UMUKOLONI YADUSIGIYE IFUMBA IRIMO UMUNYOTA, ABAHUTU N’ABATUTSI BAFATANYA KUYATSA, NINDE
UZAYIZIMYA?. Uyu ukaba ari umuganda natanze kuri Radiyo BBC Gahuza mu kiganiro IMVO n'IMVANO yo muri Gashyantare 2014 yavugaga ku kibazo cy'amoko kiri hagati y'Abahutu n'Abatutsi mu Rwanda no mu Burundi. Mu gice cya mbere cy'iyi nyandiko, twagerageje kurebera hamwe niba ubuhutu n'ubututsi ari amoko cyangwa se amikoro-shingiro. Tukaba twaranzuye tuvuga ko ubututsi n'ubuhutu ari amoko. Mu gice gikurikira tugiye kurebera hamwe ukuntu abazungu( abakoloni), abatutsi n'abahutu bafatanyije kubiba irondamoko n'iryanishamoko mu Rwanda no mu Burundi, tukanzura dushakira hamwe uko iki kibazo cyabonerwa umuti.
II. Abakoloni bahaye ifumba irimo umunyota abarundi n’abanyarwanda biyakiriza umuriro ubananira kuzimya
Uwavuga iby’abakoloni bakoreye Afurika kuva mu
nama yabereye I Berlin muri 1884 akareka
uruhare idini katolika ryagize mu gushushanya politiki ngenderwaho ya
Afurika yaba yibeshye mu kuvuga amateka nyakuri y’Afurika. Mbere y’uko abazungu
baza gukoloniza muri Afurika hari ubumenyi bushya bwerekeranye no gucukumbura
imibereho y’ikiremwamuntu (Anthropology)
yari imaze igihe ivutse mu Bulaya na Amerika. Kugirango abazungu rero babashe
gukoloniza neza bitabagoye cyane, bitabaje abantu bari basokeye ubu bumenyi mu
mashuri makuru na Kaminuza zabo maze babohereza gukora inyigo zimbitse ku
mibereho y’abo bashaka gukoloniza: babaho bate, bahuriye kuki, batandukanywa
n’iki, ni bande benshi, banyamuke ni bande? Abenshi muri izi nzobere za
anthropology, bari abitwa ko bihaye
Imana: abapadri n’Abasenyeri. Si mu
Rwanda no mu Burundi ariko byabaye gusa kuko n’uwagiriye Inama abanyaburaya
gucuruza Abirabure mu kinyejana cya 17
yari umupadri wabaga muri kimwe mu bihugu bya Amerika y’Epfo( Latin America).
Nguko uko bagiye bohereza iwabo ubutumwa
bubwira abazungu ko abatutsi ari abana beza imbere n’inyuma bagomba kuyobora,
abahutu bakigizwayo burundu mu buzima rusange bw’igihugu.
Dore uko abamisiyoneri b’Ababiligi basohoje
ubutumwa bwerekeranye n’ubushakashatsi ku mokoTutsi-HUTU) bari barahawe na Leta
–Mbiligi ku Ruanda- Urundi
Abahutu
Abatutsi
Umuntu rero uri mu buyobozi i Bulaya abonye
inyandiko irimo imbonerahamwe nk’iyi yo hejuru ntiwamurenganya avuze ati yewe,
nimukorane n’abatutsi abo bandi ndumva badafashije! Nyamara icyari
kigamijwe n’aba bashakashatsi kwari ugukorana na ba nyamuke batazigera bagira
igitekerezo cyo kubivumburaho bakabasubiza iwabo, si impuhwe cyangwa ubwiza
budasanzwe basanganye Abatutsi abahutu batagiraga.
Abakoloni bamaze kugera mu Rwanda no mu
Burundi, ibi byegeranyo byari byakozwe ahenshi n’abapadri byagiye byifashihwa
mu guheza abahutu mu byiza by’Igihugu. Dore ibyo Musenyeri Leon Classe
yandikiye Leta y’Ububiligi mu cyegeranyo cye cy’umwaka wa 1923, asobanura
impamvu abatutsi aribo bagomba kujya mu buyobozi no mu mashuri:
"
Muby’ukuri, imyanya mike yose iri mu buyobozi igomba guharirwa Abasore
b’abatutsi. Ikosa Guverinema ishobora gukora ni ugukuraho ubwikanyize
bw’abatutsi(caste). Iyo Revolisiyo ishobora kujyana igihugu mu kavuyo ikabyara
n’urwango rwa gikomunisti rwakorerwa abanyaburaya. Ntabwo dushobora kuzabona
abantu b’abakozi kandi bazi ubwenge nk’abatutsi. Nibo ubona bajijukiye
iterambere kandi abaturage barabakunda. Guverinema igomba gukorana nabo gusa "
Iyi baruwa y'uyu musenyeri irerekana kandi ko abazungu baza mu Rwanda basanze abatutsi baratsikamiye abahutu"ikosa Guverinema ishobora gukora ni ugukuraho ubwikanyize (caste ) bw'abatutsi". Ibi bikaba bitandukanye n'ivanjiri yigishwa na FPR ya Kagame, ivuga ko abazungu aribo bateranyije abahutu n'abatutsi. Njye nkabona ko abazungu bubakiye ku mabi bari basanze mu Rwanda no mu Burundi. Niyo mpamvu iyi nyandiko mvuga ko umukoloni yadusigiye ifumba y'umunyotwe.Simvuga ko ariwe wakoze iriya fumba.
1. Gushyira mu
bikorwa gahunda yo guheza abahutu mu buyobozi no mu mashuri yisumbuye
Kugirango baheze burundu abana b’abahutu mu
burezi, hashyizweho gahunda za Leta Mbiligi ifatanyije n’umwami mu guheza
abahutu mu mashuri nkuko bigaragazwa n’ubushakashatsi bwakozwe n’abarimu ba Kaminuza Nkuru y’U Rwanda
muri 2008, aribo Pr Musahara H. na Rutikanga B. Nk’urugero, kugirango umwana yemerwe mu ishuri ryisumbuye
rya Groupe Scolaire y’i Butare( bitaga mu Ndatwa za Astrida), ntiharebwaga gusa amanota kuko nyuma yo gukora
ikizami, bagombaga no gupima uko umwana areshya nkuko inyandiko ya Goyvaerts
aba bashakashatsi tuvuze hejuru bifashishije ibivuga.
Bityo, umwana wabaga yatsinze ikizami,
bamusabaga no kugira uburebure bwa
m1.40 mu kigero cy’imyaka 16.
Goyvaerts arakomeza agira ati ibi ntibyashobokaga ku bana b’abahutu n’ubwo
bitari byoroshye ku bana b’abatutsi! Dore imbonerahamwe y’abana bigaga mu rwunge
rw’amashuri, Indatwa y’Astrida ( Groupe scolaire de Butare)
Imbonerahamwe1: abana bigaga muri
Groupe Scolaire d’Astrida kuva muri 1932 kugeza 1954
Ushingiye ku moko:
Hutu na Tutsi ba Ruanda-Urundi
Nkuko aba bashakashatsi bakomeza babivuga ,
abahutu ntibahejwe gusa mu mashuri kuko
n’abari bafite imyanya y’ubuyobozi, hajeho itegeko ryo kubirukana mu kazi
ndetse na Kiliziya. Ibi bikaba byaratangiye muri 1925-1926 igihe ababiligi bashyizeho itegeko ryo kwirukana Abashefu b’abahutu bose. Mbere
y’ubukoloni, hariho uwoko 3 bw’abashefu mu Rwanda: uwari ushinzwe (umukenke)= ubworozi, uwari ushinzwe (ubutaka)=
ubuhinzi, yagombaga kuba ari umuhutu kuko
aribo bakoraga uwo mwuga ari benshi nkuko aba bashakashatsi babyemeza. Hakabaho
n’undi wari ushinzwe umutekano
n’intambara. Abashefu b’abahutu birukanywe muri za 1920s bahise basimbuzwa abashefu b’abatutsi. Aba
bashakashatsi barakomeza bemeza ko mu majyaruguru y’U Rwanda no mu Majya-ruguru
y’Uburengerazuba aho abahutu bari bafite ubuyobozi bwabo bwihariye, naho
hoherejweyo Abatutsi bo kubasimbura.
Imbonerahamwe
2:Imyanya y’ubuyobozi hagati y’abahutu
n’abatutsi muri 1959
Umuntu arebye izi mbonerahamwe zombi, arasanga
koko abahutu bari barahejwe mu buzima bwose bw’igihugu kugeza muri 1959. Ariko
ikibazo aho kigaragara bikabije akaba ari mu Rwanda kurusha i Burundi. Ngiyo
rero ifumba yatunganyijwe n’abakoloni. Hari bamwe bashobora kuvuga bati na mbere y’aho hari ubuhake ; nibyo koko ariko
noneho umukoloni we yarabihuhuye kuko muri ubwo buhake abahutu bari baremeye
guhakwa bemera kuba abaja imyaka n’imyaniko. Icyabihuhuye ni uko n’umuzungu
yaje nk’aho yabohoye abarenganaga, ahubwo akarushaho kubigizayo afatanije
n’uwari umaze imyaka yarabakandamije, kandi agashyiraho ingengabiterezo
yerekana ko ibyo bintu bisa n’aho bivuye ku Mana.
Iyi fumba rero umuzungu ndavuga ko yashyizemo
umunyota igihe abatutsi b’i Burundi bivumburaga bavuga ko bashaka ubwigenge( kwikukira mu Kirundi). Aha
rero niho abazungu nabo bavuze bati twihimure ku batutsi, niko no kuza mu
Rwanda babwira abahutu bo mu Rwanda ko bagomba guharanira uburenganzira bwabo!
Abari mu maseminari nka Kayibanda Gregoire, Gitera Yozefu, Makuza Anastazi
n’abandi bakora ku buryo bayabirukanamo ngo bajye gushaka uko bafasha abahutu
bene wabo kwigobotora ingoyi ya gihake. Aha rero niho hatangiye Revolisiyo yo
muri 1959.Kiliziya Gatolika ikaba yarayigizemo uruhare, uzwi cyane muri icyo
gikorwa akaba ari Musenyeri Andre Peraudin wakomokaga mu Busuwisi.
2. Ifumba ibyara umuriro
Ya fumba yaje kubyara umuriro, igihe
abakandamizwaga( Abahutu) bumvise ko nabo bashobora kwigobotora ingoyi ya gihake,
abategekaga (abatutsi) nabo babwiwe ko bavukiye gutegeka kuko aribo babishoboye bonyine
kubera impamvu twabonye hejuru abazungu batangaga, babwiwe ko bagomba kuva ku
ngoma bubi na bwiza, ntibasobanukiwe, bumva ko bagomba gukora ibishoboka byose ngo bagume ku ngoma. Ngizo
intambara z’urudaca, ubuhunzi buhoraho hagati y’abahutu n’abatutsi, ubwicanyi,
ndetse na Jenoside.
3. Ikibazo
cy’abahutu n’abatutsi kiba insobe
Ese ni
iyihe mpamvu iki kibazo gikomeje kuba agatereranzamba?
Muby’ukuri kugirango umuntu yumve impamvu
gikomeje kuba ingorabahizi,yatangira
yibaza ukuntu ibihugu bicura intwaro byabaho hatariho intambara. Twese
turemeranywa ko byahomba bitabonye aho bigurisha intwaro zabyo. Niyo mpamvu
bikoresha uko bishoboye ngo biteze intambara hirya no hino ku isi. Mu Rwanda no
mu Burundi naho niko ibintu ubu bimeze.
Abiyita ko ari intiti bize biyita abanyepolitike, usanga aribo
bamunzwe n’irondakoko bakaryifashisha ngo bagere ku butegetsi. Ni bake bavuga
bati nzatorwa kubera ko nagiriye igihugu akamaro aka n’aka cyangwa mfite
gahunda izi n’izi zo guteza igihugu imbere. Ahubwo yumva ko azatorwa kubera ko
ubwoko ubu n’ubu akomokamo bumushyigikiye, cyangwa se kubera ko itegeko –shinga
rivuga ko buri shyaka rigomba kuba rifite abahutu n’abatutsi, bityo akazabona
akanya kubera ko ishyaka iri n’iri rikeneye umuntu wo mu bwoko ubu n’ubu ngo
ryemerwe. Nguko uko iki kibazo cyahindutse amaramuko kuri bamwe mu gihe
abaturage ba giseseka bakomeje kuhababarira no kuhatikirira. Mu gifransa baca umugani ngo ibyago bya
bamwe niwo munezero w’abandi( le malheur des uns fait le bonheur des
autres). Nkuko ziriya ntambara ari ngombwa kuri bariya bacura intwaro, iryanishamoko ni ngombwa kuri izi nyangabirama nakwita ba Mpemukendamuke, kugirango bagwize amaronko hejuru y'imivu y'amaraso n'imiborogo y'abavanimwe babo bita ko baharanira!
Iyo abanyepolitike kandi bamaze kugera ku ntebe z’ubutegetsi, bakomeza
kwatsa wa muriro kugirango abo mu bwoko baturukamo bumve ko babonye umucunguzi,
ugiye kubarangiriza ibibazo byabo. Byahe byo kajya ko bakoresha ivangura batsa
umuriro hagati y’abahutu n’abatutsi, ari nako birundaho imitungo itabarika,
abana babo babohereza kwiga mu mahanga ahari uburezi bufite ireme, mu gihe baba bariho bazambya uburezi mu
gihugu hagati na za gahunda zihindagurika zitigezwe zikorerwa inyigo. Bati ku
ngoma iyi n’iyi abatutsi cyangwa abahutu barahejwe mu mashuri none twe tuje
kubaha amashuri. Kuri izi mvugo na
gahunda zidafututse, umuntu yakwibaza ibi bibazo akurikije ibyo tumaze kuvuga
hejuru :
aa) Ingoma ya Kagame ifite ukuri iyo ivuga ko
abatutsi bahejwe mu mashuri ?( Igisubizo : reba imbonerahamwe ya 1.)
bb) Ese Kagame afite ukuri iyo avuga ko
abatutsi bahejwe mu buyobozi kuva muri 1960 ?( reba imbonerahamwe ya 2)
c c) Ese intiti z’U Rwanda, imvugo yazo
n’inyandiko zabo zishobora kunga abahutu n’abatutsi mu gihe zigendera mu
kwaha kwa Leta ziriho zikamira bunguri gahunda zidafututse, zikemera ko abiyita
abayobozi akenshi bigiye politike mu mashyamba bazikoresha ibintu bicuramye ?( Reba Dossier III) yanditswe n'abarimu ba Kaminuza zo mu Rwanda yuzuyemo ubuhezanguni kugeza aho bashimira musenyeri Bigirumwami ko yanze guhabwa igisonga cy'umuhutu!
4. UMUTI w’ikibazo cy’abahutu n’abatutsi
Kuzimya umuriro kwiza abategetsi
b’U Burundi n’U Rwanda cyane cyane, bemera ko wakijwe n’Abakoloni, kandi nabo
babifitemo uruhare rugaragara, si uguhora bashinja umukoloni byitwa ko yagiye
muri 1962 igihe ibihugu byombi byabonaga ubwigenge. Icya ngombwa ni ukwibaza
ngo : nkanjye intiti yarangije
kaminuza, umusanzu ntanga ni
uwuhe ngo dukosore ibyakoshejwe imyaka amagana n’amagana maze abahutu
n’abatutsi babashe kubana mu mahoro ? Abategetsi nabo bakavuga bati ese
muri gahunda zacu ubwiyunge nyakuri
hagati y’abahutu n’abatutsi buza mbere ya byose. Ese izi za gahunda zizweho
neza tubanje kubaza abaturage icyo babitekerezaho n’uko byakorwa ?
Narangiza iyi Nyandiko ntanga ingero z’abantu 3 umuntu yakwigiraho
byinshi muri uku kwiyunga no kuzimya uyu muriro wakijwe hagati y’abahutu
n’abatutsi
a. Perezida wa Uganda Kaguta Museveni
Mperutse guhura n’umwarimu wa Kaminuza yo muri Uganda arambaza ati kuki
mudashaka umuti w’ibibazo byugarije igihugu cyanyu koko ? Tujya impaka
zirambuye hafi amasaha 2. Icyo yaje kunyumvisha ni uko twebwe abiyita ko twize
tutegera abaturage ngo tubatungire agatoki kuri gahunda iyi n’iyi y’agatsiko
gategeka, maze ngo bayirwanye mu gihe itajyanye n’inyungu zabo rusange, ahubwo
iri mu nyungu z’agatsiko gategeka..
Yampaye urugero rw’Ankole aho aturuka hakaba
ari naho Prezida Kaguta Museveni aturuka. Yarambwiye ati muuri Ankole hari
amoko 2 : Abahima, Bairu, nk’iwanyu. Igihe cy’ubukoloni, ba
nyamuke b’Abahima na mbere y’aho baradupyinagaje nk’uko Abatutsi babikoze
iwanyu. Museveni w'Umuhima, amaze kugera ku butegetsi kugirango agabanye( Divide and rule
policy) abanyauganda kugirango abone uko abayobora neza, yagaruye ubwami
Perezida Obote yari yarakuyeho. Ubwami bwa Buganda, Busoga, Bunyoro, Toro,
n’ahandi buragaruka. Ashatse kubikora muri Ankole,
Bairu twarahagurutse turahagarara tumubwira ko tudashobora kongera
kwihanganira guhakwa n’abahima. Museveni
yarabirebye yumva ko bizamukoraho maze aravuga ati ntacyo, nimubireke nzaba
umwami wanyu mwese, ati tuba dutsinze gutyo. Ati mwebwe se mwananiwe kumvisha Kagame n'agatsiko ke ukuri?
b. Nyakwigendera Senateri Eliya Mpayimana
Uyu mugabo utarigeze arya iminwa mu kwamagana akarengane hari byinshi
abahutu n’abatutsi bamwigiraho. Mpayimana Eliya yigaga mu mwaka wa mbere muri
1978 muri ENI y’i Save. Icyo gihe njye nari mu mwaka wa kabiri muri icyo kigo
ariko nari nkomotse muri Institut Biblique y’i Kibogora(IBK)
i Cyangugu. Twembi muby’ukuri twari bashya muri iryo shuri( mu rurimi
rw’abanyeshuri twari abannyuzu)
Hari amasomo amwe n’amwe yari mu gitabo cy’igifransa mu mwaka wa mbere,
ubona yari nk’ivangura ryakorerwaga abatwa. Hari rimwe mu masomo ryitwaga «
Gatwa le Potier ». Mu kinyarwanda umuntu yavuga ko ari umubumbyi
GATWA.
Kuko yariwe mutwa wenyine mu kigo, wasangaga abana biga ku kigo cyane cyane
abo mu mwaka wa kabiri bamwiha cyane aho kumuhamagara mu mazina ye nkuko
babidukoreraga twese, we baramuhamagaraga ngo ngwino nkubwire wa
Gatwa we, igirayo wa Gatwa we, n’ibindi. Mpayimana,
ntiyagutinyiraga ko umuruta cyangwa uri mu mwaka wa 2 cyangwa uwa 5, oya
yahitaga ababwirana agahinda ati mpamagara Mpayimana, Elia cyangwa wa mutwa we.
Winyita Gatwa nkuko nawe ntakwita Gatutsi
cyangwa Gahutu. Ndi umutwa ndabyemera ariko sindi Agatwa.
Ntabwo yagarukiraga aho, kuko yakundaga no kuvuga mu gifarnsa ati « mwinshyira
hasi, bientôt je serai le président de tous les Batwa du Rwanda » ;
bivuze ngo mwinshyira hasi kuko akatari kera nzaba Perezida w’abatwa bose bo mu
Rwanda. Mpayimana yaje kutarangiza amashuri ye aza gukora muri ERP
ya Kajeguhakwa Valens hariya imbere y’ahahoze Radiyo Rwanda. Nakundaga guhura nawe muri 1986, nkamubaza nti urumva ugitekereza
bya bindi byo kuzaba umuyobozi ukomeye ? Ati ndacyafite izo nzozi kandi
zizasohora !
Nagiye kwiga muri Libya muri 1987
musiga agikora hariya mvuze hejuru. Ngarutse muri 2007 nahaye umwirondoro wanjye abanyeshuri muri ULK –Gisenyi, umunyeshuri umwe
arambaza ati noneho wiganye na Senateri Mpayimana Elie, nashidukiye
imbere sinabyerekana, maze ndavuga nti
yego. Yampaye nimero ya telefoni ndamuhamagara turavugana, nti uri umugabo
w’ukuri .
Ngayo nguko, ni uku tugomba kubaho . Nta muntu wagombye kwitwaza ubwoko ubu
n’ubu ngo asuzugure cyangwa atsikamire abandi, kuko twese tureshya imbere
y’Imana bityo n’imbere y’amategeko y’abantu bikaba ariko byagombye kugenda.
Nanone kandi buri muntu yagombye kumva muri we ko agomba guharanira ukwishyira
ukizana kwe kuko ntawe uzabimuha ku mbehe.Nkuko Mpayimana yaharaniye
guhamagarwa mu izina rye nkatwe twese, ninako buri wese yagombye guharanira
kuba icyo aricyo. Ntugomba kwemera kwitwa umwicanyi kubera ko uva mu Bahutu
kandi ngo Interahamwe zatikije Abatutsi zari Abahutu. Ntugomba kwitwa umwicanyi kuko uri umututsi
kandi FPR igizwe ahanini n'intagondwa z'abatutsi yatikije abahutu. Bityo, buri wese agaharanira kujya imbere yubaha
abandi nkuko Mpayimana Yubashye abahutu n’abatutsi, agakora ibishoboka ngo
yerekane ko ahari kugeza nabo bamwubashye. Nawe ugomba kwerekana ko uhari, kandi uko imbaraga z'ugupyinagaza zaba zingana kwose ugomba kwinyagambura, ukabwira nka Kagame na FPR ko Ndi umunyarwanda ari politike y'urukozasoni kandi y'ibigwari.
c. Pasiteri Rutayisire Antoni
Mu mubonano Pasiteri Rutayisire Antoni yagiranye n’abanyamakuru n’abahanzi
kuri 26-27/7/2013, gifite gahunda igira iti « Nta cyizere Kitagira ukuri », yemeje ko ikibazo
cy’amoko gihari mu Rwanda, utakibona ko yirengagiza nkana.
Yemeje ko ubundi ngo muri kamere y’abanyarwanda ntabwo bakunda kubwirwa
ukuri kandi nabo ntibakuvuga.Yavuze ko ibintu bidashobora guhinduka mu gihe
abanyarwanda bireba badakoze uko bashoboye ngo babwizanye ukuri.
« Ikibazo cy’amoko kirahari
n’utakibona ni uko ashaka kwirengagiza. U Rwanda turimo, ntabwo tugomba
guhombeka amaso ngo tuvuge ko nta kibazo gihari. Niba dushaka guhindura ibintu,
tugomba kureka guhisha ikibazo cy’amoko kandi gihari. »
Igitangaje rero mu mvugo ya Rutayisire ni uko avuga ko abantu bagomba
kwicara bakaganira ariko agakora ikosa abategetsi ba Kigali bahoramo :
kwumva ko ukuri kwabo ari ko kuri rukumbi abandi bagomba gukurikira, kandi
akenshi bakabikora mu nyungu zabo. Muri kwa gushaka ukuri, Rutayisire aremeza
ko Jenoside itatangiye muri 1994, ahubwo ari muri 1963 kuko ariwo mwaka abahutu
biciyemo se umubyara.
Mbere na mbere mbanje
kumwihanganisha kubwo kubura umubyeyi we, kandi bikaba byarabaye akiri
muto. Icya kabiri , ndizera ko Rutayisire yasomye
ibitekerezo ku nyadiko yasotse ku rubuga www.igihe.com yo kuri
1/8/2013 inenga imyumvire nk’iyi ku muyobozi ushaka ubwiyunge hagati y’abahutu
n’abatutsi. Ukwiyunga kwiza nkuko abenshi mu
batanze ibitekerezo bagiye babivuga, ni uko tugomba kumenya twese ko turi abantu
baremwe n’Imana, ntawaremewe kwicwa, gusuzugurwa cyangwa se guhuguzwa. Amateka
rero ntatangirira igihe uyu n’uyu ashaka ko atangirira. Amateka
ariyandika, twe tukaba nk’abasomyi bayo, ntacyo duhinduraho ngo bishoboke iyo
yiyanditse. Rutayisire yasubiza iki k’uwamubajije niba abahutu batarishwe
urubozo, bagakandamizwa igihe cy’ubwami imyaka amagana?
Pasiteri Rutayisire arongera akavuga ko kubera ukuntu yagiye agira ibibazo
byo kwirukanwa mu mashuri n’abahutu yabanze
cyane akifuza ikintu cyabamaraho kandi nawe akabigiramo uruhare!
Arakomeza avuga ko gihamya y’uko iki kibazo gihari, hari abakobwa bagera kuri 4
bamaze kubengwa bageze mu maboko ye baje gusezerana, bazira gusa ko bavanze
cyangwa ari abahutukazi. Umuntu akaba
yakwibaza impamvu Rutayisire atashatse gahunda ihamye ibi bimaze kuba rimwe
cyangwa kabiri, agashaka abazasezerana akaganira nabo mbere y’uko babenganira
mu maboko ye ubugira kane, ku muntu ufite gahunda yo kunga abanyarwanda. Iyi nkuru kuri Rutayisire ni gihamya y'ibyo navuze ko ikibazo cy'amoko gikomezwa n'abiyita abanyepolitike.
Umwanzuro
Ndemeranya n’abagiye batanga ibitekerezo byabo kuri iyi nyandiko tuvuze
hejuru, ikibazo cy’abahutu n’abatutsi gikomezwa n’abayobozi akenshi bakaba ari
nabo bagikuramo inyungu.Si igitangaza ko iyo inyungu zibangamiwe, umuhutu
yangana n’umuhutu cyangwa akanamwica iyo bibaye ngombwa. N’abatutsi bikaba ari
uko bimeze.
Icya ngombwa rero ni uko abayobozi bareka kwikunda, bagonganisha amoko ngo
barambe ku butegetsi nka gahunda ya NDI UMUNYARWANDA cyangwa se babugereho(
Abahuzarari bashaka gutsinsura Abasangirabyose).
Nitugira abagabo n’abagore bafite mu mitima yabo ishyaka ryo guharanira
inyungu rusange mbere y’inyungu zabo bwite, ikibazo cy’abahutu n’abatutsi
kizaba kibonewe igisubizo kirambye.Kuko hazashakwa inzira iboneye kandi ibereye
bose mu kubaka ejo hazaza h’U Rwanda. Nguko uko abahutu n’abatutsi bazazimya ifumba y’umunyotwe bavuga ko
basigiwe n’abazungu, kandi nabo baragize uruhare rwo kuyikora no kuyatsa.!
Dr NKUSI Yozefu
Tel : +4794232191
Shikamaye.blogspot.no
Shikamaye.com
Shikama ku Kuri na Demukarasi(SKUD)
Ibyifashishijwe mu gutegura inyandiko
I. ubushakashatsi bw'abarimu ba Kaminuza Nkuru y'u Rwanda: Pr Musahara H. na bagenzi be
WWW.IGIHE:COM
Ikibazo
cy’amoko mu Rwanda kirahari, utakibona arirengagiza – Pasiteri Rutayisire
Umuvugabutumwa Pasiteri Rutayisire Antoine yemeza ko mu Rwanda hakiri
ikibazo cy’amoko, n’utakibona ari uko ashaka kwirengagiza.
Mu kiganiro “Nta cyizere kitagira
ukuri” yagejeje ku banyamakuru b’Abanyarwanda ndetse n’abahanzi
mu biganiro byari bifite intego yo kuganira ku mateka y’u Rwanda, byabaye mu
mpera z’icyumweru gishize ku itariki ya 26 kugeza ku wa 27 Nyakanga 2013,
Pasiteri Rutayisire Antoine yavuze ko adashidikanya ko niba hari abantu
badakunda kuvugisha ukuri Abanyarwanda barimo.
Abanyarwanda bakunda kwirarira
Pasiteri Rutayisire Anoine agira ati “Umunyarwanda
ntabwo akunda kugaragara uko ari ; dukunda kwirarira. Biri mu muco wacu,
cyane iyo tutari aho tuvuka, no mu kinyarwanda baca umugani ubivuga, aho bagira
bati ‘Umusore utiraririye ntarongora inkumi.” Ibi byose ngo
n’ibigaragaza ko Abanyarwanda badakunda ukuri.
Rutayisire yakomeje avuga ko ikibazo cy’amoko mu Rwanda kigihari kandi
ko uburyo bwo kugicyemura ari ukubwizanya ukuri. Ati “Abanyarwanda bakwiye kumenya ibyo bahisha n’ibitari ibyo guhishwa.”
Rutayisire yavuze ko kubwizanya ukuri
ku mateka yaranze Abahutu n’Abatutsi n’u Rwanda muri rusange ari wo muti
w’ubwiyunge ku banyarwanda ndetse n’ejo hazaza h’u Rwanda.
Ati “Kwicara
hamwe abantu bakavuga ku mateka yabo, biruta ko abantu bajya mu dutsinda
bashingiye ku moko, aho bavugira ibidafitiye Abanyarwanda n’igihugu akamaro.
Turetse guhishanya, ntabwo muzi aho bajya mu matsinda ngo ni Abahutu, ibiganiro
byabo ari ‘Ni ko sha ! Wabonye ukuntu biriya bitutsi bikunda kwica
akazi ? Buriya birashaka kutwirukanisha.’ Ubwo n’Abatutsi ku rundi ruhande
ari uko bimeze.”
Rutayisire Antoine ati “Ikibazo cy’amoko kirahari n’utakibona ni uko ashaka
kwirengagiza. U Rwanda turimo ntabwo tugomba guhombeka amaso, ngo tuvuge ko nta
kibazo gihari. Niba dushaka guhindura ibintu, tugomba kureka guhisha ikibazo
cy’amoko kandi gihari.”
Babengewe mu rusengero kubera ubwoko
bwabo
Mu buhamya yatanze nk’umuvugabutumwa
kandi usezeranya abantu imbere y’Imana, yavuze ko ubukwe
bugera kuri bune bumaze gupfa abageni bageze mu maboko ye, umukobwa
azize ko avanze, cyangwa ari umuhutukazi.
Rutayisire yashimangiye ko iyo ushaka kwigenga ndetse no
kubohoka ubanza ukagira ukuri n’ubwo bitoroshye kuko abantu batinya
ukuri. Yakomeje avuga ko iyo bavuze Jenoside yakorewe Abatutsi we atavuga ko
yatangiye mu mwaka 1994 ahubwo kubwe
yatangiye mu mwaka 1963.
Asobanura ko igituma avuga ko Jenoside
yakorewe Abatutsi yatangiye mu 1962, ni
uko se umubyara yishwe mu mwaka 1963 azira
ko yari Umututsi, nyina yarabibahishe nyuma aza ku mujyana ku ishuri umwarimu
abaza nyina wa Rutayisire amazina y’umwana we, amusubiza ko ari Rutayisire
Antoine. Umwarimu amubajije niba afite se, nyina abanza kwiyumvira kuko yari
kumwe n’umuhungu we kandi adashaka ko abimenya ageze aho ati “Yarapfuye.”
Rutayisire yibajije ibibazo byinshi ;
Data yarapfuye ? Yishwe na nde ?
Yahambwe he ? Ibi byose byatumye akura ashakisha icyishe Se.
Nyuma ahagana mu mwaka 1970 ni bwo yaje
kumenya ko Se yishwe n’Abahutu bo muri Parmehutu.
Kubera abandi bahungu bari bahuje ikibazo,
Rutayisire ngo yagiriye urwango rukomeye Abahutu, ndetse yigana ishyaka
ryo kurusha Abahutu mu ishuri.
Nk’uko itegeko ryabivugaga rya
Kaminuza, umuntu wabaga yabonye amanota yo hejuru (Distinction) yararangizaga akigisha muri Kaminuza. Rutayisire
we yakoreye kubona ayo hejuru kurusha abandi bose kugira ngo atazatsikamirwa n’Abahutu
bari ku ibere, abigeraho anabona umwanya wo kwiga muri Kaminuza.
Nyuma y’igihe gitoya yirukanwe azira
ubwoko. Ibi ngo byatumye yanga Abahutu
ndetse ngo akajya yibaza ikintu cyabamaraho
na we akabigiramo uruhare.
Uko iminsi yagiye ihita, Rutayisire yabivuyemo yakira agakiza. Ubu ni
umuvugabutumwa.
Rutayisire yavuze ko
kubwira urubyiruko rw’u Rwanda ubuzima babayemo ari uburyo bwo kubahwitura,
kugira ngo babimenye birinde ikintu cyose cyabagarura mu buzima bubi babayemo.
Umukoro ku banyarwanda
Mu gusoza iki kiganiro Rutayisire
yatanze umukoro ku banyamakuru n’abahanzi ngo bazawusubize, bazaba babonye aho baganisha igihugu cyabo.
Umukoro uteye utya “Mbere yo guhindura u
Rwanda wowe warahindutse ? Igihugu abantu bashaka kimeze gite ? Ese
n’ikihe gitambo witeguye gutanga ku gihugu cyawe ngo kirangwe n’ukuri
n’amahoro ?
Pasiteri Rutayisire Antoine asobanura uburyo Abanyarwanda bagira ukuri
guke
Bamwe mu bitabiriye ibiganiro byabereye i Gako mu
karere ka Bugesera
1)
Pasteur RUTAYISIRE Antoine ararikocoye, ati abanyarwanda bakunda
kubeshya, ati ntabwo twahora duhisha ukuri, ati jenoside kuriwe yatangiye mu
1962 aho yaburaga se yishwe n'abahutu nyina agatinya kumubwira uko se yapfuye.
Ndibaza ko igihe RUTAYISIRE yahohoterwaga, cyangwa igihe yamenyaga ko se yishwe
n'abahutu atari gutinyuka kubivuga, none ubu
kubivuga ntacyo atinya, amenyeko hari benshi babuze ababyeyi, abavandimwe babo
bazira ubwoko bwabo kandi byabaye ku mpande zose (Abahutu, abatutsi), Ati bakunda kubeshya,
abo ni bande ni abayobozi kuko nibo bamaze igihe batwigisha ko nta moko aba mu
Rwanda. Komisiyo y'ubumwe n'ubwiyunge nayo
iherutse kuvuga ko 30% bavuze ko ubukungu bw'u Rwanda bwihariwe nabamwe, abo
nibande babwihariye ni abayozi. ndumva biri kuza. Nimukomereze aho.
2)
Kubenga umukobwa ngo kuko ari umuhutukazi ? Mu kiganiro Twagiramungu
Faustin aherutse gutanga kuri radio ikondera yavuze ko umukobwa wanditswe mu
mateka ya cyera witwa "Bwiza budashira irora n'irongora " yari
umuhutukazi...none mwe murabapfusha ubusa koko? Mukwiye gukizwa. Bravo Pastor
Rutayisire.
2013-08-01 13:15:28
Bwiza
3)
Imana iguhe imigisha myinshi cyaneee kandi izaguhe kuramba. Imvugo yawe
ifite umukiro kkuko ntisenya, ntitera ubwoba, igamije
gusana no kubaka abahungabanyijwe n'amateka mabi. Iyaba mbere yo gutunga abandi
urutoki buri wese abanje kwisuzuma akamenya uruhare afite mu mahano yagwiriye u Rwanda. Abakunda ukuri
mwese murakarama.
4)
Harabafungiwe ibiri munsi y’ibi bazira ingengabitekerezo.Polisi
itegerejiki ngo itambikane uyu mugabo ra?
5)
Pastor avuze ukuri,amoko arahari ariko siyo yagombye kujya imbere kuko ntitwanagombye kuyapfa.Abanyarwanda bamwe
turi indyarya abandi ni indyamirizi ubwa
wa mugani,kubera ko twirirwa tubeshyana.Pastor azabaze
abakorerwa akarengane nk'ako yakorerwaga icyo gihe azira ubwoko atihaye.Dusabe
abanyarwanda guhinduka naho amateka yo umuntu wese ayajyana aho ashaka bitewe n'inyungu z'uruhande abogamiyeho.
6)
Rutayisire ni umukiranutsi rwose. Uwaduha ngo muri buri murenge w'igihugu cyacu haboneke umuntu nka
Rutayisire utarya iminwa u RWANDA rwaba rwiza pe. Njye iri jambo rye
ndishyize muri agenda yanjye riranyubatse ndagerageza guhera none kujya
nvugisha ukuri mbishishikarize abanjye bose na rubanda rundi muri rusange; RUTAYISIRE Imana iguhe umugisha
7)
Nyamara u Rwanda ruragana aheza ahubwo nibwo rwatangira gukira aho
umuntu nka Pst Antoine aterura akavuga ibi ari no muri
commission y'ubumwe n'ubwiyunge naho guceceka siko gukira ahubwo nukujundika umuriro kandi ngira ngo twese
turabibonye muri iyi minsi aho Bamporiki yabaye
nkuteye ibuye mu gisambu, mbega ibyasohotsemo we...
8)
Uvuze ukuli
kandi turagushyigikye bisesuye. Icyo kibazo
wahuye nacyo ukivuka, rero ubu nicyo abahutu bafite. Koko se tuzahora muli
ibyo kugeza lyali?
9)
Uko mbibona nuko buri muntu yemerako ari
umututsi cyagwa umuhutu. Niba utakunda abatutsi ibyo birakurebe cyangwa
uri umututsi wanga abahutu nuko birakureba biguheremo. Urwango ruba mubantu ariko kubera ishyari, ubusambo, ubugome nibindi
bibi byishyi bituma abantu bihisha inyuma ya amoko. Urugero ni
abavandimwe bangahe bangana cyane nibeshyi /
abatutsi banga abandi abatutsi abahutu banga abandi bahutu. Ibibyo
nibyaha kimbindi byose imana irabiremba. Nduva Pastor yatwigisha gusenga no
kubaho ubuzima bunezeza imana.
2013-
10)
Ni byo koko ikibazo cy'amoko kirahari. Bariya bana b'abakobwa bazizwa
kuba ari abahutukazi cg ari imvange ni urugero. Uko abantu bajya mu matsinda, uko
akazi gatangwa n'ibindi. Gusa aho ntumvikanaho na pasiteri ni ukuvuga ko
jenoside yatangiye muri 1963. Ndababwiza ukuri ko iyi mvugo nikomeza
ijambo "jenoside" rizata
agaciro, rihinduke urwenya. We avuga ko
se yishwe muri 1963 ngo kubera ko yari umututsi. None nihaboneka undi se yishwe
muri 1959 ubwo jenoside izaba yaratangiye muri 1959. Nihaboneka undi ufite se
wishwe muri 1957 nawe azavuga ko jenoside yatangiye muri 1957. Abanyiginya/Abasindi tuzavuga ko twakorewe
jenoside muri 1894 ubwo umwami Rutalindwa yicwaga maze abanyiginya
tugahigwa bukware kubera ko turi abanyiginya. Abatazi amateka y'igihugu, 1894
itwibutsa intambara yo ku Rucunshu. PLEASE,
MWITONDERE IMVUGO MUSHYIRA MU MITWE Y' URUBYIRUKO!!!
2013-08-01 13:04:16
manzi
11)
Nibyiza kuvuga kubibazo bya moko nibyo koko wavuze ukuri abanyarwanda
bafit uburwayi bwa moko kuko najye ndi
umunyarwanda kandi najye ndabufite ikibazo nuko jye nvanze ariko ntawe
uzi icyo ndi cyo usanga iyo ubonanye n’umunyarwanda bwambere ashaka kumenya
ubwoko bwawe ubwo akavuga uti nirwara bafite ubuse nkawe tuvanze tuzamenya
tubarirwahe?kurijye mbona umunyarwanda wuzuye ari uvanze kuko afite hutu akagira na tutsi
.
2013-08-01 13:13:04
Téta
12)
Nshimishijwe cyane nikikiganiro pasteur yatanze ntekerezako
abagikurikiranye bungutse byinshi. Ibyo avuga nukuri pe ureke babandi bavugango murwanda amoko yavuyeho ngo nuko atanditse mwirangamuntu. Reka mbabwire igihe
cyose amoko atarahanagurwa mumitima yacu no
mubwonko abanyarwanda tuzahora turyana cyangwase nitwemere aboturibo ariko buri
muntu yumveko angana namugenziwe.
Nukuvuga umuhutu yumveko ntacyo arusha umututsi ko bareshya imbere yimana
namategeko kandi ko afite uburenganzira bwokubaho numututsi nawe abyumve atyo
kandi bemere basangire byose igihugu kibaha
nange ndimo. Ngereka nongere mbivuge kuko narabyanditse ubushize. Nge
papa wange numututsi wawundi utavanze. Naho maman numuhutukazi ariko kubandiho
mbikesha ko iwabo wamama aribo bampishe hamwe nabandi tuvindimwe ikindi mfite
isura yo kwa mama byatumye ncika interahamwe z'abahutu zarizigiye kunyica
zinyibeshyaho. Kuvubwo nange sinakunze abahutu nubwobwose mama yabavukagamo
ariko ubu byose byarahindutse maze kwakira yesu ndetse nabishe papa nabo
tuvindimwe narabababariye ubu numvako umuntu wese arinkundi. Ariko nkuko pastor
yabivuze irondakoko riracyahari nange byambayeho ngiye gusura umukobwa
twakundanaga namaze kuva iwabo ise nabasazabe baramubwira ngo uriyamuhutu ntitumushaka hano kandi ntari nawe
(amazuru yange) murumvako urwanda rwacu
rukirwaye nimureke dushyire hamwe kandi tubwizanye ukuri kuko imitima yabamwe
yamunzwe nimungu y'irondakoko ariko nitubishaka twese tuzatsinda ubwo
burwayi maze tubane amahoro
2013-08-01 12:57:19
simbi
13)
Iyabatwese nkabanyarwanda twabyemeraga byakatubereye inzira yogusha
umuti wikibazo.
14)
Imana yo mwijuru izadufashe kugirango iki kibazo cyamoko kizaranduke
rwose!! N’abanyamadini bigishe ukuri kwamoko kubyabaye! Urwanda rwacu ruzabe
rwiza!
15)
Uku niko kugoreka amateka wibwirako
yatangiriye kuri wowe cyanga kuri benewanyu! Ntabwo iyicwa ly'abatutsi lyatangiriye kuri se wa
Rutayisire kandi habayeho n'iyicwa ly'abahutu ku ngoma za cyami! Ushaka
gushyigikira ubwiyunge nabanze yemere
ukuri aho kuri: abantu bazize ubwoko bwabo baba abahutu baba abatutsi. Abahutu
bishe abatutsi n'abatutsi bishe abahutu. Kwishongora kwa bamwe bemezako hari ubwoko bw'abatagatifu n'ubundi
bw'abicanyi bihembera inzangano zishingiye ku moko kandi bizabyara ibibi akari
kera. Reka tuvugishe ukuri maze tubone kwiyunga.
16)
Ntiwumva se umuntu ahubwo uvugishije ukuri!! Ikibazo cy'amoko kirahari
peeee ahubwo kugica i ruhande ni amakosa akomeye bigomba gushyirwa hasi abantu
bakigishwa ahubwo kubana buri wese yubaha ubwoko bw'undi kandi ntawishyira
imbere ngo yumve ko aruta undi byaba mu byiza byaba mu bibi...kandi ikindi amateka yigishwe uko yabayeho ntabwo u
Rwanda rwabayeho kuva mu myaka 20 cg 50
ishize...ibintu byo gucengana birasenya ntabwo tuba twubakira ku mizi
ihamye !!!
17)
uwakugira Senateri cg depite waruca ukarumira rwose Komera aliko
abakorewe nk'ibyawe ni besnhi cyane kuva u Rwanda rwabaho kugeza ubu ahubwo
nicyo duhora turwanira hagati yacu !


c: text/html

text:
Murekezi Anastase (hagati) ngo yaba yavuze akari i murori.
Nyuma y’inkuru yasohotse mu binyamakuru bitandukanye ivuga ko Ministri w’umurimo Anastaze Murekezi yasabye imbabazi kubera ibaruwa yanditse mu mwaka wa 1973 yasabaga Leta kugabanya umubare w’Abatutsi mu mashuri no mu bucuruzi, abantu benshi bagize icyo babivugaho. Bamwe batangaye kuko bari basanzwe bazi ko Murekezi ari umuntu w’inyangamygayo ndetse hari n’abakeka ko ari inkuru Murekezi yihimbiye mu rwego rwo gushishikariza Abanyarwanda kwitabira umugambi ruvumwa wa FPR wo gushishikariza Abahutu gusaba imbabazi z’ibyaha batakoze mu gihe Abatutsi bakoze ibara nka Paul Kagame, Fred Ibingira, Kabarebe, n’abandi batabarika baryumyeho.
Ikindi ni uko iyi gahunda yatangijwe na Madame Jeannette Kagame ikaza gutwarwa n’uwo bashakanye ndetse akayishyira muri gahunda zihutirwa za guverinoma, ikomeje kwibazwaho byinshi. Ese ni iy’Abanyarwanda bose? Niba atari bose se ni bande itareba? Ese ko Kambanda Yohai wahoze ari ministri w’intebe yemeye ibyaha ndetse agasaba imbabazi, ubu na we agiye gufungurwa? Ese ko Leon Mugesera ari mu rubanza, ubu agize atya akemera icyaha agasaba imbabazi ibyaha aregwa byahita bihindurwa nk’urubura ruhuye n’akazuba? Ese aho si ubundi buryo FPR yatangije kugira ngo Kagame na we azasabe imbabazi maze ibyaha aregwa abe abibabariwe n’Abanyarwanda bityo atoroke ubutabera? Ese bwo atorotse ubutabera bw’u Rwanda , ubutabera mpuzamahanga bwo bwaha agaciro iyi gahunda bityo ntibumukurikirane? Ni byinshi umuntu yakiwibaza kuri iyi gahunda isa n’igamije kwerekana ko Umututsi= Umumarayika naho Umuhutu= Sekibi yigize umuntu.
Dore uko abantu batandukanye batekereza ku mbabazi zasabwe na Murekezi:
Ndazigaruye:
Ariko ni akumiro. Nizere ko izi informations zitari zizwi n’inzego zishinzwe umutekano. kuko ziramutse zari zizwi akaba yarahawe imyanya yose yagiye ahabwa byaba bitege agahinda. Ari abayobozi b’igihugu ari n’ishyaka arimo bari bakwiye kumuvana muri cabinet no mu ishyaka kandi agasangishwa abandi muri gereza kuko ari muri cerveaux za jenoside yatumazeho abantu. Ibi ni ugukina ku mubyimba abanyarwanda.
Gatera: am sorry to take part kuba yaranditse iriya baruwa nibaza ko niba warize ibutare NUR uzi amabaruwa yaho numva ari ibintu byashyikira umuntu ahubwo bagenzure barebe niba ntakirenzeho yakoze naho kumuha akazi n’abishe baragahabwa.
Alice: Yewe ga ngo abize i Ruhande ngo byakubaho mama shenge we ukaba wakwandikira ubuyobozi ubusaba ngo bugabanye abatutsi mu banyeshuri no mu bucuruzi ?!!! Icyo gihe iyo bikubayeho nyine ugomba guteganya kuzabyirengera igihe cyose !!!
Komera:
Iyo baruwa niba hari aho yaboneka muyitwereke turebe ko nta bandi bayisinyeho bakiriho batabisabiye imbabazi. Hari n’izindi baruwa nk’izo zishobora kuba zaragiye zibaho abagiye bazisinyaho abo aribo bose n’ubwo bwabo bigaragaze nabo babisabire imbabazi. Urugero Intambara yo kwibohora itangiye hari abantu bagiye bavuga ibintu bitandukanye cyangwa bakabyandika ariko ari amaco y’inda.
Npags:
Gacaca yabaye uri hehe kweri! Ubu ndi se mbere yo kwigishwa icyo cyaha waracyemeraga?
Ucyemejwe se no gusobanukirwa cg ni amabwiriza?….
Njye ndimo gutekereza gushyiraho Gacaca number 2, kuko aya ni amayeri abayobozi bishyireyeho none barashaka kwikuraho ibyaha bakoze. Icyaha ntigikurwaho no gusaba imbabazi, ahubwo uzisabye agabanirizwa icyaha.
Iwacu:
Uyu Minister yasabye imbabazi rwose kandi njye ndazimuhaye. Icyo cyaha yakoze ni ukuvugira ubwoko bwabo akanga ubundi bwoko aribwo bw’abatutsi. uko niko abashaka gusaba imbabazi bazisaba. iyo wasambanye ,uvuga imbere ya pasteur cg padiri ko wasambanye ugasaba imbabazi kandi ukemeza ko utazongera .Ndasaba ABANYARWANDA bose ko babarira MUREKEZI.
Senyamwishywa:
Murabeshya nibindi muzabitubwira, burya koko ngo amacumu y’ inda ntashira igorora, ariko koko nawe mayor wa Muhanga ubu aka kanya ugiye kwibagirwa ababyeyi bawe n abavandimwe batikiriye mu kiliziya ya Nyange, ubwo ugiye kubikoreshwa n’ayo matakaragasi ya politiki? Nzaba mbarirwa.
N.Ph:
Yemwe, yemwe! Nduzi ko nari muto mu gihe ibi byose byakorwaga! Ark ndibaza kuki ibi byose bitavugiwe muri Gacaca (Ubutabera bwunga), Ni izihe mpamvu ibyo byose babicecetse ntibivugwe muri gacaca bikaba bije nyuma? Politics ni danger
Nyiraburyohe Zoubeda:
Ubwo se igiteye ipfunwe ni iki, hagati y’ubuhutu no kuba warigeze kwifuza ko abatutsi ”bagabanywa” none bakaba bagukoresha??
Ukaba ubyiyemereye kumugaragaro, hagiye gukorwa archives z’amashusho n’amajwi!! Iki kibazo si politiki gusa ahubwo ndabona ari plus ”psychologique”, muzaba mureba, mbahaye imyaka ibiri.
Ndanga:
Eeeehhhhh!!!!!!!!!!!!!!!!
Birantangaje pe!!! Mbega burya abayobozi twizeraga nk’inyangamugayo nibyo badukoreye bagakomeza kwiyoberanya!!!!!mbega mbega!!!!
ndummiwe pe!!!!
Burya mwateguye genocide murangije muriyoberanya ngo muri abantu bazima! Huuuhhhh!!!! Birambabaje pee!!!
Gusa Imana ibababarire kandi namwe banyarwanda mwihangane kandi dufatanye kubabarirana maze twiyubakire igihugu!
Gusa ndumiwe pe!!!
Kanyange:
Okay!!!!!!!!! Ese yabwiwe n’iki ko abanyarwanda bamuhaye imbabazi? Bazazimuha ryari se? Ni automatique se iyo umuntu asabye imbabazi ahita azihabwa? None arakeka ko icyo gikorwa yakoreye abatutsi cyoroshye?
Ntabana bashobora kuba barazize imibereho mibi kuko iwabo bavukijwe amahirwe yabo? Igihano mugesera azahabwa bazamuhe kimwe cyakabiri kuko yasabye imbabazi. ni ukuvuga azagabanyirizwe igihano. Ikindi azatange impozamarira.Kandi mugihe atarahabwa imbabazi agerageze yegure, hanyuma nahabwa imbabazi azasubizwe mukazi. Nguko uko mbyumva.
Gustave:
Sha uwapfuye yarihuse kabisa , nari kubabara iyo mfa ntabonye ibi bintu. Koko minister muzima ubwo se ni imbabazi cg ni umugati ? birantangaje , nk’uyu koko atabajijwe iri jambo ngo byibura akubitwe nk’ibiboko 100 yigaragura hasi ubundi abone gusaba imbabazi? ubwo koko murumva ibyo bintu byaba aribyo ntafungwe rwose ariko byibura inkoni 100 azajye azibukiraho iryo kosa. Mumbabarire iki gitekerezo mukingereze ku bayobozi rwose nge ndi tayari kuzimutsibura.
Aline:
Ye gusaba imbabazi nk ibi ni agasuzuguro. Kuki atazisabye mbere yari ategereje ko bamwibutsa kubera Ndi umunyarda cg yasanze ni atazisaba bazamwubikira imbere. Umuntu nk’ uyu akwiye forced resignation.
G:
Erega ubwo ni uko mwaduterereje intambara ya 73 maze abatutsi barahunga abandi baricwa. Ese burya ni mu BUBILIGI byaturutse, ni mugende mwaragakoze, harakabaho ndi UMUNYARWANDA
Mafigi:
Oya rwose Leta ntikwiye gushyigikira umuco wo kudahana!; uyu mugabo ntaho atandukaniye na Mugesera
Umuntu wakubujije kwiga yazageraho akagukunda kweri?!?
Akarimurori:
Yes, umuntu wakubujije kwiga, akakubuza no kwishugurikira mu bucuruzi aba agukunda da. Buriya yashakaga ko wazashakishiriza ahari hasigaye nko mu buhinzi kugira ngo igihe yazaba Minister/ MINAGRI azabone uko noneho agukunda???!!!
Cyangwa se Nyagasani yakurinda ukamuca mu rihumye ukiga ukabona akazi, mmukazahurira mu Bakozi ba Leta ayoboye noneho akagukunda cyane yivuye inyuma. Rwose birashoboka cyane ko uwakubujije gutegura no guhanga imibereho agamije kukwica uhagaze iyo agize ibyago ntiwiyahure agera aho akagukunda da kandi noneho akanagukunda cyane. Urugero nyine niwe nk’uko yabyivugiye.
Abisi:
Iyi gahunda iravugisha benshi amangambure cyane cyane abaharanira imyanya.
Rwandacitoyen:
None se uyu we bategereje ngo bamwegereze Mugesera nawe atangire rimu nkiko ko biriya aribyo yivugiye abaumvise baba barumvise ibingana bite ko byumvikana ko yagerageje kubikirisitura! ngo bandikiye leta magambo none akaba akidegembya? none se adahanwe undi wazahanwa ntiyaba arengana? sinababwiraga ko bariya bayobozi bamwe bafite ibyo bikeka none bakaba bari kwitwikira ikivunge cy’abahutu? ese aho mu bubiligi bari barajyanye n’abahutu bose cg bari barajyanye n’inda zabo gusa? ubutabera bukwiye gukora akazi kabwo, jye ndanibaza niba yavuze ibyo yarangiza bakamureka agataha?
Ibi bitekerezo byakuwe ku rubuga umuseke.rw

robotstxt: allowed

filter: keep


text:
Ngororero: Abaturage barashimirwa ko bitwaye neza mu minsi mikuru
Ubuyobozi bwa polisi y’Igihugu ikorera mu karere ka Ngororero burashimira abaturage b’aka karere ku myitwarire myiza yabaranze mu bihe by’iminsi mikuru ya noheri n’ubunani.
Umuyobozi wa police mu karere ka ngororero, SSP Alphonse Zigira avuga ko nta byaha ibyo aribyo byose byigeze bigaragara muri aka karere bityo abaturage bakaba babishimirwa.
Tumubajije icyo bakesha iyi myitwarire, SSP Alphonse Zigira yadutangarije ko mbere y’iminsi mikuru, pilisi ifatanyije n’inzego z’ibanze bazengurutse imirenge yose bashishikariza abaturage kwitwara neza cyane cyane ku birebana n’umutekano. Nyuma inzego zo ku murenge nazo zabikoze mu tugari, natwo tumanuka mu midugudu.
Muri icyo gikorwa cyo kuganira n’abaturage, hari abagiye bagaragaza abo baziho kwitwara nabi, gucuruza ibiyobyabwenge no kugira urugomo, maze bajyanwa mu kigo ngororamuco cy’akarere aho bigishijwe bakanagirwa inama. Muri iki kigo hasanzwe hatangirwa amasomo ngororamuco, aho abamaze kugaragaza kwisubiraho basubira mu miryango yabo ndetse bakanatungira ubuyobozi agatoki kubo bafatanya mu bikorwa bibi.
Mu gihe cy’iminsi mikuru, kimwe mubyo abaturage bishimiye mu karere ka Ngororero ni uko ntamucuruzi uwo ariwe wese habe n’akabari kigeze gafungwa n’inzego z’umutekano nkuko byakunze kugenda mu myaka ishize.
Umwe mu bayobozi bo ku rwego rw’akarere ka Ngororero twaganiriye yadutangarije ko batunguwe no kubona abantu banywa kandi bakabyina ntawe ubakoma imbere, ariko bagafunga ku bushake bwabo bakajya kuruhuka bwacya bakongera, bityo bityo.
Akomeza avuga ko abatuye aka karere cyane cyane mu mijyi batasesaguye bishimisha cyane kuko zari impanuro z’ubuyobozi. Abaturage bo muri aka karere ku bufatanye na Police igakoreramo bamaze kuba ikitegererezo cyo gufatanya mu gucunga umutekano no kubicengeza mu baturage hakoreshejwe indamukanyo , aho usuhuje undi avuga ati “ Mugire umutekanoâ€, naho abandi bagasubiza bati “Dukumira icyaha kitaraba, dutangira amakuru ku gihe kandi buri wese aba ijisho rya mugenzi weâ€.


text:
Kayitankore Ndjoli wamenyekanye muri filimi zo mu Rwanda ku izina rya Kanyombya yatangaje ko impamvu atakigaragara mu bitaramo biba muri iyi minsi ari uko ababitegura badatanga amafaranga afatika.
Mu kiganiro, Kanyombya yagiranye n’ikinyamakuru Izuba Rirashe yavuze ko impamvu atakigaragara mu bitararamo nko mu myaka yashize biterwa n’uko ababitegura usanga batanga amafaranga make bitwajwe ko yabuze.
Kanyombya yagize ati “Kujya mu gitaramo biterwa n’abagiteguye, kera baradutumiraga bakaduha n’amafaranga atubutse, ariko ubu usanga ababitegura baduha amafaranga make bitwaza ko yabuze bigatuma wigira mu bindi bigufitiye inyungu.”
Akomeza agira ati “Niba nta bushobozi buri mu bategura ibitaramo urumva ko bigoye kuba wambona.”
Nubwo atagaragara mu bitaramo, ariko ntabwo yaretse umwuga we wo gukina filimi kuko afite izigera kuri enye ziri hanze.
Avuga ko afite filimi nshya yitwa “Umwana w’undi” ifite ibice bitatu kandi byose bikaba byageze ku isoko.
Si filimi “Umwana w’undi” gusa, kuko afite n’indi iri mu nyandiko ateganya gushyira hanze mu minsi iri imbere ati “Hari n’indi filimi nteganya gushyira hanze mu minsi ya vuba, ariko sinatangaza izina ryayo kuko iracyari mu nyandiko.”
Kanyombya yamenyekanye muri filimi nka “Haranira kubaho” mu Itorero Abasare ari nabwo umwanditsi w’iyo filimi Habyarimana Charles yamwitaga iryo zina, Zirara zishya, Ndiho ntariho n’izindi.
SRC: IZUBA RIRASHE


text:
Guverneri w' Intara y' Amajyepfo, Mureshyankwano Marie Rose, arashimira abagize umuryango wa AERG ibyiza bakomeje kugeraho akanabizeza ko ubuyobozi buzakomeza kubaba hafi igihe cyose. Ibi guverineri Mureshyankwano akaba yabigarutseho mu birori byo kwizihiza isabukuri y'imyaka 20 ishize uwo muryango ushinzwe.
Kwizihiza isabukuru y'imyaka 20 umuryango w'abanyeshuri barokotse jenoside AERG umaze ushinzwe, byabereye mu karere ka Huye. Rukundakuvuga Francois Regis, umwe mubatangije uyu muryango, muryango witabiriye ibi birori atangaza ko bishimira intambwe imaze guterwa na AERG muri iyo myaka yose ishize.
Abanyamuryango ba AERG bakiri mu mashuri, nabo bemeza ko uyu muryango ubafasha haba mu masomo yabo ndetse no mu buzima bwabo bwa buri munsi, ibi bikabatera imbaraga zo gukomeza gukora cyane.
Ku ruhande rw’ubuyobozi bw’Intara, Guverineri w' Intara y' Amejyepfo, Mureshyankwano Marie Rose, kuri iyi sabukuru y' imyaka 20, yizeje abanyamuryango ba AERG ko ubuyobozi buzakomeza kubaba hafi.
AERG ni umuryango watangijwe n' abanyeshuri barokotse genocide bigaga mu cyahoze ari kaminuza nkuru y'u Rwanda mu mwaka w' 1996. Kugeza ubu ugizwe n'abanyamuryango bagera ku 1300, bari mu byiciro bitatu aribyo abanyamuryango shingiro, abanyamuryango b'abayoboke n' abanyamuryango bicyubahiro.


text:
SINZONGERA GUKUNDA
.
Episode 1
.
Ntangiye inkuru yanjye nziza
, uyikurikirane neza izakubaka
.
Nitwa topsam , nakuze mbana n’inshuti zanjye zose zifite abakobwa bakundana , ariko njye uwo nabwiraga ko mukunda yampakaniraga yivuye inyuma, nakomeje kugerageza nkashakisha inshuti ariko ibyo nkora byose bikaba ubusa nkarya indobo.
Nagiye kwiga mumashuri yisumbuye , numvaga ko mubakobwa bose bazaba buzuye mu ikigo ntazaburamo uwo dukundana ariko kubera imyifatire yanjye n’uburyo nitwaraga ntawe twamaranaga 2, nibazaga icyo nzira nkakibura, amafaranga narinyafite, nambaraga imyenda ihenze , ndetse nari inzwi cyane nabantu. , numvaga ibisabwa ngo abakobwa bankunde mbyujuje ariko nkatangazwa nokubona uwari wanyemereye anyanga ntagihe tumaranye .
nageze aho numva nanze urukundo , numva ntazongera gukunda kandi icyateraga ibyo byose , ni uko ntari inzi uko bakunda, ibyanjye byari amagambo gusa ntabikorwa… Amakosa nakoraga naje kuyakosora bituma nkundwa noneho ntangira kubonako arinjye witeraga kudakundwa… Nanjye nyuma natangiye gusogongera kurukundo nkabandi…
.
Iyo yari incamake reka mbahe inkuru yose …
.
Murugo twari dufite amafaranga , nanjye ntacyo nari mbuze, maze kugera mumyaka nka 16, nigaga muwa 2 w’amashuri yisumbuye, ntaha murugo, mubyukuri numvaga ntangiye gushaka gukunda , abahungu b’inshuti zanjye bo bari bafite abakunzi , njye natahaga munzira njyenyine kuko bo batahanaga nabakobwa bakundana , ibyo byanteraga ishyari nkumva nanjye ngiye gushaka umukunzi, natangiye kuzajya nirirwa ndeba abakobwa babandi ntekereza uwo nza kunda, maze kwiha intego yogushaka umukunzi , kwiga byasaga nibyahagaze kuko mwarimu yigishaga njye nirebera abakobwa, naje guhitamo umukobwa witwaga GATESI twari duturanye kandi yanyicaraga imbere,, natinye kumubwira ko mukunda , ahubwo nkabibwira inshuti zanjye , nkaziyemeraho ko nkundana na Gatesi kandi mbeshya, naramutinyaga bikabije natangiye kuzajya muganiriza, mugurira utubombo, mbese mwikundishaho ariko ntamubwira ko mukunda,,, amakuru yageze kuri Gatesi ko navuzeko dukunda kandi mbeshya, icyo gihe Gatesi yaraje numujinya wose ansanga muri class huzuyemo abanyeshuri arantuka , arabivuga byose , ukuntu namwikundishagaho mugurira utuntu,aransebya numva ntaye umutwe…
Uwo munsi niwo munsi wambere wanteye guhangayika. Naraye numva ikintu cyamfashe kumutima, nkibaza impamvu Nasebye kuriya , nazize ikintu kintu, nazize kubeshya, kandi nabeshyaga inshuti zanjye ko nkundana na Gatesi kugirango zidakomeza kunyita icyinyabwoba, ariko ngibyo ibyambayeho.
Namaze umwaka wa 2 na 3 nkora icyareta ntamukobwa mbwiye ko mukunda, kuko nabaga numvako nawe yazansebya, cyangwa akantera indobo kuko bose bari bazi ibyambayeho, narahubutse ..
, ikosa rimwe rituma numva nanze gukunda.
Nagiye kwiga muwa 4 mpurirayo ninshuti nshyashya, zabahungu bagenzi banjye , gusa nari narikuyemo gukunda pe!
Nagiye muri group y’abatype ba 3 nanjye wa kane, umwe yari PAUL , KEVIN na WILLIAM… Muri class nakundaga kuderanja cyane mfite stories ( inkuru) abandi banyeshuri bakundaga cyane , nakomeje kuguma kumwanzuro wo kudakunda, abashuti banjye bakundaga kuganira k’abakobwa bakundaye nabo , indobo babateye , bakabivuga numva bo ntacyo bibabwiye , bose bakavuga ibyabo naho njye nicecekeye bakambaza impamvu ntababwira nkavugako njye ntigeze nkunda, bigezaho naje kubabwira uko byagenze , banyita umwana bambwirako ntacyo bitwaye , group yanjye twihaye intego ko buri muhungu agomba gushaka abakobwa 3 bakundana akabatendeka , twavuze ko indobo ntacyo zitwaye , ngo ntayo itinya itarungurutse
.
Mbega group mbi, nagenderaga mukigare , nkumva ndimo gushaka urukundo kandi atari rwo , inshuti zanjye nizozamberaga ibigusha ariko nkanga ko babibona nabi ibyo bavuze nkemera, ese koko wowe bakubwiye ngo baguhaye iminsi 2 ngo ube wujuje inzu 3, waba ubikoze?
.
Ibi bikunda kubaho ugasanga inshuti zacu nizo ziduta muruzi, inama ni ugushaka inshuti nziza zitagukoresha ibyo udashaka.. Akenshi urubyiruko dukora amakosa tubyita kwinezeza , ariko gufata urukundo nk’igikinisho ntabwo aribyo kuko ingaruka uraza kuzumva…
.
Dukomeze
.
Natangiye gushaka umukobwa wo twakundana… Nari nifitiye ubwoba kuko Gatesi yari yarampabuye.
Mubyukuri ntabwo nari inzi gukunda , ntana umuntu nari mfite wambwira uko nabigira ngo mbone umukunzi , nakoraga ibinje mumutwe, nkahubuka , ibi nibyo bita kugira urukundo intamba.
Iyo twavaga class twaricaraga uko turi 4, tukavuga abakobwa twaganirije , abaduteye indobo,,, twumvaga ntacyo bivuze.
Group yanjye bose banywaga inzoga bagasinda ariko njye ntabwo nazinywaga, barasindaga bakarwana kukigo bakabitukana , mbese group yanjye ntakeza karimo,, njye naritondaga ariko uko iminsi iza nkagenda nanjye mpinduka , natangiye kunywa inzoga kuko abanyeshuri bambwiraga ngo umugabo utanywa inzoga aba ari imbwa… Murugo batungurwaga no kubona nsubira inyuma mu amasomo buri gihembwe… Naragiye mpinduka icyigomeke mukigo bakantinya, gusa nagiraga Imana ntibamfate ngo banyirukane,,, nabonaga abakobwa dukundana kuko twasangiraga inzoga gusa, ntarukundo ruzima nari narigeze mbona , umukobwa twakundanaga wese yahitaga anyanga kuko nitwaraga nabi bikabije, nkasinda kandi ndi kwishuri, abakobwa bose bari basigaye bantinya kuko nari insigaye ndeba nabi! Narimfite amafaranga kuko murugo bampaga icyo nshatse cyose.
Numvaga mfite amatsiko yo kuzabona umukobwa wazaturisha umutima wanjye akawuhindura nkumva uko gukunda bimera.
Nari maze gufata indobo nyinshi , bamwe bakankundira amafaranga ariko kubera kutabitaho bakagenda, banyangiraga imyitwarire yanjye mibi… Naragiye ndiheba, nkicara nkumva ndiyanze , kuko ntigeze mbona narimwe urukundo nk’urwo numvaga abandi bavuga… Nabonaga ama film y’inkundo nkumva ngirango nzarinda nsaza ntabonye urukundo nyarwo… Ariko nirengagizaga ikintu kimwe,, urukundo rusaba kwiyubaha, ntabwo rureba amafaranga, kandi ntabwo rushakwa shakwa nkaho warutaye , rusaba kutiyemera.
ukiyoroshya, ahubwo ugategereza rukizana. Iyo uruhatiriza narwo ruraguhunga.
Narinze nsoza s6 ntamukobwa navuga ngo twarakundanye.
Kubera imyitwarire mibi nukuntu nangaga kwiga ntabwo nigeze nsinda icya leta, kandi zanshuti zanjye zanyoshyaga zose zaratsinze,,,mbega akababaro!
Murugo nubwo twari dufite amafaranga , ariko kubera ukuntu nitwaye nabi kwishuri , papa yanze kuntangirira kaminuza, muri private. Ahubwo ampa ibintu ngo mbicuruze naho ngo ishuri ntacyo rimariye… Sha burya ikosa rimwe mubuzima rishobora kukwangiriza ejo hazaza hawe.
.
Natangiye gucuruza, nishyira mumutuzo , nari maze gukura ntekereza neza, nikuyemo urukundo kuko numvaga ntazi kurushaka, navuzeko ntazongera gukunda kuko numvaga gukunda aribyo kunzanira ibibazo gusa, siniyumvishagako urukundo rwaryoha.
.
Aho nacururizaga hari hegereye ikigo cy’amashuri , babagamo. Abanyeshuri bazaga kunguraho ibikoresho kuko hari hafi y’ikigo , ,
Nubwo nari naravuzeko ntazongera gukunda, burya umuntu ni umuntu ,
Mubakobwa bazaga kugura ubikoresho , hari umukobwa wakundaga kuhaza cyane, yari mwiza pe! Nageze aho nkazajya ntekera abanyeshuri amata n’icyayi bakaza kugura kuko nta canteen bagiraga mukigo.. Uwo mukobwa nababwiraga we ntabwo yasibaga kuhaza ngo kuko atajyaga arya umutsima wo mukigo kuko yarwaraga igifu.
Uko igifu cyamufataga yahitaga aza kunywa amata, uko iminsi ishira nkumva ngenda mugirira impuhwe, rimwe narimwe nkamuha amata y’ubuntu… Kubera guhora aza aho twaganiraga byinshi akambwirako iwabo bamaze kumurambirwa kubera yabamazeho amafaranga , kubera igifu yarwaraga, ngo guhera yiga muwambere iwabo bamuhaga amafaranga y’amata ntarye umutsima, yari amafaranga menshi bamuhaga kandi iwabo ntabwo bari bishoboye cyane… Yanganiriye byinshi kuburyo nageze aho mwemerera ko nzajya muha icyo ashatse cyose akazaba anyishyura… Iwabo w’uwo mukobwa naho hari muri izo karitsiye… Eheeee ibyatangiye kunzamo birakaze,,,, umwana wabandi natangiye kumwiyumvamo bidasanzwe, ntangira kumutinya no kumutekereza cyane igihe adahari, ntangira kumugirira amasoni , ntangira kubona ubwiza bwe , ikiganiro namuganirizaga kirahinduka,,, nigutyo urugendo rw’urukundo nyarwo narutangiye ndutangiriye ku umukobwa mwiza ARIANA.
Ibyo nakoraga mbere ntarukundo rwarimo, ahubwo narubonye ari uko mbaye umwe na Ariana…
.
Dore uko byagenze kugirango twese twisange mu urukundo…
.
Ariana yaje ataka cyane nkuko bisanzwe , asepfura aherekejwe na mushuti we allen , igifu cyari kimumereye nabi , yaje mugihe cya amasomo ngo anywe amata arebe ko cyacogora, allen amuzana mumaboko…. Amugejeje aho Ariana ahita yikubita hasi kubera ububabare , bitewe n’ukuntu nari nsigaye mwiyumvamo nazanye amata kuyanywa biramunanira, ibibyari birenze uko nari mbizi igifu cyamuryaga , nahise mpamagara moto ntawe mbajije, njye na allen tumujyana kwa muganga…
.
Bigeze nimugoroba ndataha nsiga allen amurwaje
.
Nkigera aho nacururizaga nsanga police zirahuzuye na head master wa ba ariana nawe arahari , bakimbona bahise bankubita amapingu ntazi icyo nzira, banjugunya muburoko n’inkoni nyinshi, nkumva bavuga hanze ngo amakuru aravuga ko ariana na allen babuze ngo barakeka ko arinjye wababurishije… Ngo nshobora kuba mbacuruza ku abagabo.
Ntabwo bari baziko nabajyanye kwa muganga,,, kubera bari bampambiriye umwenda kumunwa nabuze uko mvuga ngo nisobanure ahubwo bagakomeza kumpondagura. Sibwo nzize ubugwaneza bwanjye…
IYI NKURU MURAYIBONA GUTE DUKOMEZE?
.
Episode 2
Loading……..


text:
Abarimu 300 bazagabirwa inyana z’amashashi zihaka, mu gihugu cyose muri uku kwezi kwa Mutarama 2014, bivuze ko buri karere kazabonekamo abarimu bahabwa inka bagera ku 10.
Aba mbere baragabirwa guhera kuri uyu wa Gatanu, tariki 17 Mutarama 2014 mu turere dukurikira twa; Rulindo, Gakenke, Musanze, Burera, Nyabihu, Ngororero, Rubavu, Karongi na Rutsiro.
Gahunda ya “Girinka Mwarimu” muri Minisiteri y’Uburezi, yatangijwe mu mwaka wa 2009. Muri uwo mwaka hagabwe inka 150, zihabwa abarimu 150 bo mu Turere icumi, aritwo; Gasabo, Nyarugenge, Kirehe, Nyagatare, Rulindo, Burera, Nyamagabe, Gisagara, Nyamasheke na Rutsiro.
Tariki 5/10/2010, abarimu 59 borojwe na bagenzi babo mu turere dutandukanye, mu mwaka wa 2011 abandi barimu 300 baragabirwa.
Nkuko byatangajwe na Juliette Nyiraneza ushinzwe itumanaho muri minisiteri y’uburezi, ngo abarimu bagabirwa hakurikijwe imikorere myiza bagaragaza mu kazi kabo.
Ubusanzwe ngo amarushanwa atangirira ku rwego rwa buri kigo kugera ku rwego rw’Akarere. Iyo umwarimu agabiwe inka ye ikabyara, inyana ya mbere ayoroza undi mwarimu watoranyijwe, akayimuha imaze gucuka.
Umunsi wagenwe abarimu bagabiranaho inka, ni tariki ya 5 Ukwakira buri mwaka: umunsi mpuzamahanga wahariwe mwarimu.
Abarimu ntibagabirwa gusa ngo biherere aho, kuko nyuma hanakurikiranwa hakarebwa uko ubuzima bw’inka zatanzwe bumeze, ndetse niba koko hari akamaro inka zigirira abarimu, hakabarurwa umubare w’inyana zavutse kugira ngo hamenyekane umubare w’abarimu bazorozwa ubukurikiyeho.


text:
Agatha Uwiringiyimana washyizwe ku rutonde rw’intwari zo mu rwego rw’Imena, ni umwe mu bagore bacye b’abanyapolitiki mu Rwanda babashije gukora ibikorwa bitandukanye by’ubutwari. Agahigo kuri we ni uko kugeza ubu ari we mugore rukumbi wayoboye Guverinoma y’u Rwanda, kuva muri Nyakanga 1993 kugeza yishwe muri Jenoside yakorewe abatutsi mu 1994.
Ubwo yari Minisitiri w’intebe w’u Rwanda mu 1993-1994, Uwiringiyimana Agatha yabashije kwerekena ko adashyigikiye ingoma ya Habyarimana, anagaragaza kudahuza imyumvire n’abateguraga Jenoside.Ibi ninabyo byamuviriyemo intandaro yo kwica ku ikubitiro rya mbere.
Uwiringiyimana Agatha yavukiye mu cyahoze ari Perefegitura ya Butare mu gace ka Nyaruhengeri tariki 23 Gicurasi 1953. Uwiringiyimana yize amashuri abanza mu ishuri rya Notre Dame Des Citeaux mu mujyi wa Kigali, nyuma ajya muri Kaminuza y’u Rwanda i Butare aho yakuye impamyabumenyi mu by’ubutabire (Chemistry).
Uretse kuba Minisitiri w’intebe rukumbi w’umugore mu mateka y’u Rwanda, kandi ukomoka mu ishyaka ritavuga rumwe n’ubutegetsi (MDR), Uwiringiyimana yabaye Minisitiri w’amashuri abanza n’ayisumbuye, nyuma yo kwigisha muri Kaminuza y’u Rwanda I Butare, mu ishami ry’ubumenyi(sciences). Kwiga no kwigisha amasomo ajyanye n’Ubumenyi, ni bimwe mu byagarukwagaho n’itangazamakuru ry’icyo gihe, kuko rubanda itiyumvishaga ukuntu umukobwa yabyiga akabishobora, akanabasha kubyigisha.
Uwiringiyimana yashakanye na Barahira Ignace, bavukaga hamwe, babyarana abana batanu. We n’umugabo we bapfanye tariki ya 7 Mata mu gitondo, ubwo bitanguranwaga abasirikare barindaga Perezida babahigaga. Bahisemo kwigaragaza mbere, anga ko babasanga mu nzu bakabicana n’abana.
- Uwiringiyimana Agatha n’umugabo we bapfuye abana babo bakiri bato
Bimwe mu bikorwa by’ubutwari byaranze Agathe Uwiringiyimana:
Kutaniganwa ijambo; Mbere gato y’urupfu rwe, yibukirwa ku Nama y’igihugu iharanira amajyambere (Conseil National de Developpement- CND) ariyo nteko y’ubu ; ubwo abanyarwanda n’amahanga bari biteze ko Perezida Habyarimana ashyiraho
Guverinoma ihuriweho n’impande zose, nkuko amasezerano ya Arusha yabivugaga, maze Habyarimana akabihindura agasohoka mu nteko atavuze. Abanyamakuru basumira Uwiringiyimana Agatha bamubaza impamvu Guverinoma itagiyeho, nawe abasubiza agira ati, “Agiye mutamureba se, mumukurikire mumubaze..”.
Aya masezerano ya Arusha yasinywe tariki ya 4 Kanama 1993, yavugaga ko hagomba kujyaho Guverinoma irimo abakomoka mu ishyaka ryari ku butegetsi MRNDD, abakomoka mu mashyaka ya Opposition, ndetse n’abakomoka muri FPR Inkotanyi itarakoreraga mu Rwanda ku buryo buzwi, usibye kuba yaraje yitwaje intwaro ikaba yari imaze gufata igice kinini cy’u Rwanda.
Kurwanya akarengane: Uwiringiyimana Agatha yaranzwe no kurwanya yivuye inyuma akarengane. Amaze kuba Minisitiri w’Amashuri Abanza n’ayisumbuye mu 1992, yakuyeho gahunda y’iringaniza mu mashuri hashingiwe ku moko, ahubwo hagashingirwa ku manota.
Icyo gihe kandi, nibwo hatangiye kumvikana abayobozi b’ibigo by’amashuri, abagenzuzi b’amafasi n’amakomini, badakomoka muri MRND, nabo bamufashije gushyira mu bikorwa gahunda yo kurwanya ivangura mu mashuri.
Guhanga udushya : Mu 1986 yashinze koperative yo kuzigama no kugurizanya mu bayobozi n’abarimu bagenzi be bo muri kaminuza y’u Rwanda. Iki ngo cyaba ari kimwe mu byatumye amenyekana mu buyobozi bukuru bw’igihugu, ahita azamurwa ajya gukora muri Minisiteri y’ubucuruzi mu mwaka w’1989.
Urupfu rw’ Uwiringiyimana Agatha
Indege yari itwaye ba Perezida Habyarimana Yuvenali w’u Rwanda na Ntaryamira Sipiriyani w’u Burundi, ikimara guhanurwa mu ijoro ryo kuya 6 Mata 1994, Agathe Uwiringiyimana yari arinzwe n’abajepe.
Nyuma MINUAR yohereje ababirigi 10 ngo bajye kumurinda (ngo inashaka ko yagera kuri Radio Rwanda akagira icyo atangariza abanyarwanda n’amahanga ku biri kubera mu Rwanda, agatanga ituze n’ihumure).
Mu rukerera rwo kuya 7 Mata 1994, abajepe basabye Ababirigi bo muri MINUAR gushyira imbunda hasi. Agatha n’umugabo we, ndetse n’aba babirigi 10, bishwe barashwe n’abajepe, ku mabwiriza ya Colonel Bagosora Theoneste, ubu wahamwe n’ibyaha byo gutegura no gushyira mu bikorwa Jenoside yakorewe abatutsi.
Daniel MUKESHIMANA@Umubavu.com


text:
KANDA HANO UREBE VIDEO
Abakobwa 20 bari guhatanira ikamba rya Nyampinga w’u Rwanda 2018, kuri ubu baherereye mu karere ka Bugesera mu mwiherero ubera muri Golden Tulip i Nyamata, aba bakobwa bakorewe ibizamini bigamije kureba uko ubuzima bwabo buhagaze.
Kuri uyu wa Mbere tariki 12 Gashyantare 2018, nibwo aba bakobwa uko ari 20 begereye abaganga b’inzobere bakorera ku bitaro bya Nyamata, babakorera ibizamini bitandukanye kugira ngo bamenye uko ubuzima bwabo buhagaze.
Aba bakobwa batangiye umweherero watangijwe ku wa Gatanu tariki ya 9 Gashyantare 2018. aho bahabwa inyigisho zibanda ahanini ku muco, ubumenyi bw’Isi, amateka y’u Rwanda, ubukungu, kwihangira imirimo, kumenya guhanga udushya n’ibindi bitandukanye bahabwa n’amabwiriza agenga iri rushanwa.
Biteganyijwe ko Nyampinga w’u Rwanda azabikwa ikamba taliki ya 24 Gashyantare 2018 mu birori bizabera muri Kigali Convention Center.


text:
Inzitizi zifitanye isano n’ubukene : umushahara udahagije ku barimu utuma abagore batabona ubushobozi bwo gukomeza amashuri cyangwa se ngo bikorere ibindi bikorwa byo kwiteza imbere.
Ubusumbane mu gucunga umutungo : bamwe mu bagore b’abarimu baganiriye n’abakoraga ubu bushakashatsi bavuze ko nubwo umushara bakorera ari muke ari ko batawubonaho uburenganzira bwo kuwucunga ku buryo wabafasha gukomeza amashuri.
Inzitizi ziva ku gutwita no kubyara : iyo umugore atwite cyangwa se yonsa, hagategurwa amahugurwa biramugora kujyamo kabone nubwo ayo mahugurwa yaba atanga umwanya wo konsa ntiyabona amafaranga yishyurira umukozi wo kurera umwana. Hari nubwo haboneka amahirwe yazana amafaranga yiyongera ku mushahara nko kujya gukosora ibizamini bya leta, umugore akaba yabura uko ajyayo kuko yonsa cyangwa atwite.
Kubura uburyo bwo gukomeza amashuri : kugira inshingano nyinshi z’urugo bibuza abagore gusiga ingo ngo bajye gukomeza amashuri ari nayo mpavu usanga bigumira kwigisha mu mashuri abanza kuko nubwo Koleji nderabarezi (C E) yahoze ari KIE yashyizeho gahunda y’iyakure mu byaro byinshi nta mashanyarazi bagira.
Imirimo yo mu rugo iba ari myinshi ku bagore n’abakobwa : bamwe mu bakobwa n’abagore bakora umwuga w’ubwarimu bavuze ko akenshi aribo babazwa imirimo yo mu rugo ku buryo batabona umwanya uhagije wo gutegura amasomo bikabatera gukora akazi nabi ndetse bakaba bakirukanwa. Abakoze ubu bushakashatsi bavuze ko akenshi hari ubwo basangaga abarimukazi basinzira mu mashuri kubera umunaniro batewe n’imirimo yo mu rugo.
Mu mwaka wa 2012 Ministeri y’uburezi yerekanye ko abarimukazi mu mashuri y’incuke bari ku kigero cya 80%, mu mashuri abanza bari kuri 51.6% , mu mashuri yisumbuye ho bari kuri 27.8% naho muri Kaminuza bari kuri 18.7% bonyine.
Byakuwe muri raporo y’ubushakashatsi bwakozwe ku buringanire mu barimu no mu b’ubuyobozi bw’amashuri bwakozwe ku bufutanye bwa PRO-FEMMES TWESE HAMWE na VSO Rwanda


text:
Mu minsi micye ishize umuyobozi wa Isange corporation, Peter Ntigurirwa yanditse umwandiko yise « Abafite imiryango y’ivugabutumwa hagati y’urupfu n’umupfumu », aho yibazaga impamvu muri ADEPR, cyangwa se ubuyobozi bwayo, butemerera cyangwa se butorohereza za ministeri gukoreramo.
Muri uyu mwandiko ndagira ngo nanjye mvuge ko nta gitangaje kirimo ko ADEPR, cyangwa benshi muri yo (Aha ndagira ngo mvuge ko atari abayoboke ba ADEPR bose batekereza gutya, ikimenyimenyi nuko nyine habonetse aba baba basaba gutangira ministeri . Ntihabuzemo abemera ukuri ko hakorera ministeri) bashyira inzitizi cyangwa se batemerera ministeri gukorera mo, bitewe nuko iri Shyirahamwe ADEPR ari idini, cyangwa se reka tuvuge ishyaka.
None se waba wiyubakiye idini cyangwa ishyaka, ugafungurira irindi gukoreramo ? Ahubwo ADEPR nk’idini idakoze ibyo byo kubangamira kuvuka kwa za ministeri, nibwo yaba ikoze ibitangaje.
ADEPR ni idini si itorero nkuko turibona muri Bibiliya, kuko iyo ijya kuba itorero mu buryo bwa Bibiliya yakwemereye za ministeri gukoreramo nta mananiza.
Imwe mu mikorere y’idini.
Mvuze imwe mu mikorere y’idini, kuko uwavuga ibiranga idini byose, byatwara umwanya ntafite aka kanya
Ndifuza kandi hano kuvuga ko idini rifitanye isano n’ubufarisayo, bumwe Umwami Yesu yagiye yamagana.
Dore imwe muri iyo mikorere igendanye n’icyo tugambiriye hano :
Abafarisayo cyangwa Abanyadini bibanda ku migenzo runaka kuyirutisha itegeko ry’ukuri ry’Imana Iyo migenzo ishobora kuba iturutse ku migenzo y’abasekuruza, ishobora gukomoka mu ijambo ry’Imana, cyangwa se igakomoka nkuko benshi babyiyemerera ku byo bita disipiline y’idini. Ariko aho iyo migenzo yaba iturutse hose, ntiba igomba gukurikizwa kurusha itegeko ry’Imana, iyo habaye ko bigongana. Iyi migenzo iba igomba guca bugufi.
Abafarisayo cyangwa abanyedini bagendera ku mihango igaragaza cyane iby’inyuma nk’iyo kuvuga bati, twe turya dutya, twambara dutya, dusenga muri ubu buryo, , tugenda dutya, ibintu bigaragara ko ari ibyo kwicisha bugufi ariko bitagira umumaro na hato wo kurwanya irari ry’umubiri.Abakolosayi 2 :20-23. Aba nibo Ijambo ry’Imana ribwira ritya riti : « Ubu bwoko bunshimisha iminwa, ariko imitima yabo indi kure. Bansengera ubusa kuko inyigisho bigisha ari amategeko y’abantu .Itegeko ry’Imana murirekera gukomeza imigenzo y’abantu » Marko 7 :1-8
Yesu yabwiye Abafarisayo ko « Ntakinjira mu muntu kivuye inyuma ngo kimuhumanye, ahubwo ko ibiva mu muntu aribyo bimuhumanya » Marko 7 :14-23
Wavuga uti se ko imwe muri iyo migenzo iba ituruka mu ijambo ry’Imana ? igisubizo nuko nubwo byaba ari uko bimeze, ariko iyo iyo ihuye n’itegeko risumbyeho ry’Imana, higaragaza neza itegeko ry’Imana, n’ikigaragara ko cyubakiye ku migenzo ya muntu, nubwo kitaba kibi ; ariko kiganisha cyane ku gukuza kamere iba mu muntu irangwa no gushaka gukizwa guturutse ku mirimo itegetswe n’amategeko. Abantu ntibahagijwe n’agakiza gaturuka ku buntu, kamere ishaka kongeraho akayo k’imirimo..Urugero rw’ibi warusanga muri Marko 7 :9-13
Ushobora kumbaza uti izo ngero utanga zihuriyeho n’umutwe w’uyu mwandiko uvuga kuri za ministeri muri ADEPR ?
Bifite aho bihuriye, ndetse cyane.
Nonese Niba bizwi ko ubushake bw’Imana, cyangwa ijambo ry’Imana ryemera ko habaho za ministeri mu itorero, umuntu nka Rev Karuranga Ephrem aherahe avuga ko ,ndetse , agatinyuka no kubivuga mu izina ry’abandi bose ko bidashoboka ko izo ministeri zakwemerwa muri ADEPR, ngo mu gihe zivuga ivugabutumwa « ryeruye » akanashyigikira ko izagiye zibuzwa gukora byatewe nuko zanyuranyaga n’amahame itorero rigenderaho ? Ariko ubanza iri torero baba bavuga ari akarima k’umuntu atari itorero rya Kristo ? ariko nibyo navuze n’ubundi ko ibi biranga idini cyangwa ishyaka ry’abantu, aribyo navuze ko aha byaba bidatangaje. Ubu se ntibagaragaje ko hahiswemo imigenzo y’idini imigenzo y’ishyaka cyangwa y’abantu kuruta itegeko ry’Imana ?
Itorero ryo rivuga iki ?
Itandukanyirizo ry’idini n’itorero, naryo umuntu yarivugaho byinshi, ariko ibitureba hano, iryo tandukanirizo, nyuma y’ibimenyetso by’idini twarangije kuvuga, nuko itorero ryo ryemera uburyo butandukanye bwo gukoreramo, rikemera ko hariho impano z’uburyo bwinshi, , hari uburyo bwinshi bwo kugabura iby’Imana, n’uburyo bwinshi bwo gukora 1 Kor 12 :4-7
Ijambo ry’Imana rigaragaza neza abo umukristo adakwiye kwifatanya nabo, abo ni abasambanyi abasinzi, n’abandi nk’abo . si abo tutambara kimwe, cyangwa abo tudasokoza kimwe, si abo tutarya mu buryo bumwe 1Kor 5 :9-13
Bibiliya itubwira mu Ba Efeso 4 :1-6 ibyerekeye ubumwe bwo kwizera, itubwira ko hariho Umwami umwe, umubatizo umwe, , umubiri umwe, Umwuka umwe, kwizera kumwe, Abo duhuje ibyo tuba dukwiye gukorana.
Mu gusoza, tumaze kubona ko tugomba kwita ku bushake bw’Imana kuruta imigenzo, tumaze kubona kandi ko mu itorero rya Kristo byemewe ko hakoreramo minisiteri, tumaze kubona abakristo gito tudakwiye kwifatanya nabo, tumaze no kubona iby’ubumwe bwo kwizera.Aha rero ndagira ngo nsoze mvuga ko icyitwa itorero cyangwa abantu banga ko ministeri zikora, ntiriba rikitwa itorero nkuko Bibiliya irivuga ahubwo aba ari idini, cyangwa ishyaka.(CQFD)
Ibitekerezo
Minisiteri nta ziri muri Bibiliya..harimo AMATORERO y iKorinto, Igalatiya, Efeso....ect.... IMPANO zose zakoreraga mw Itorero ry Akarere...( Eglise locale). Minisiteri zaje nyuma aho bivangavangiye, aho benshi bare tse Intumbero...bagashwana...abayoboye AMATORERO ntibahe umudendezo abafite IMPANO n imihamagaro inyuranye ngo bakorere mu Matorero. Niho havuye za Minisiteri..ukayitangira nyine kuko Reverand yagutegetse guceceka kandi ushaka kuvuga...warambirwa ugatangira Minisiteri nayo.....ikazavamo....icyumba kikazabyara ....Itorero?..... ??? Kandi abavuye aha bakangana Naho bari bari...gutyoooo WA mugani w abadakijijwe, NIBA DUKORERA UMWAMI YESU KRISTO DUPFA IKI? UMUGATI......ubutunzi....ibyubahiro.... Kanda hano umusubize
Idini ni buri kintu cyose kivuga Imana iyo ariyo yose kuko ( Imana ni nyinshi. Idini ryishyiriraho amahame ya ryo uko abaritegeka babishaka. Itorero rya Yesu Kristo( kuko AMATORERO yabaye menshi nayo), irya Yesu Kristo ni wowe nanjye twizera Yesu Kristo, babiri cg batatu. Iryo ni naryo Jae gutwara vuba. Abo rero bari henshi Mw isi no muri ayo madini barimo. Aya Mazina abantu barayapfa,Ariko, igisobanuro kiroroshye. Niba mwizera Yesu Kristo mwera IMBUTO zikwiriye abihannye, mutegereje kugaruka Kwe, muri Itorero...muri umubirinwa Kristo. Ariko yaravuze ngo : Ntawacyeza ABAMI 2 ya kwanga umwe akumvira undi.... Ntawakorera Imana n Ubutunzi icyarimwe , kimwe kurwanya ikindi! Byinshi ni za INSTITUTIONS runa ka ntabwo ari Itorero rya Yesu! None se aba bose barapfa ko abantu barimo kurimbuka batamenye UMUKIZA???????? Mugire umugisha wo muri Kristo Kanda hano umusubize
Hanyuma se wowe wanditse iyi nkuru niki mubyukuri washakaga kugeza kubasomyi bayo..! ADEPR se niba yarakubujije gukora ministeri ukiyibarizwamo,ukaba waranamenye ko ari bakora neza nk'iby'abafarisayo,wavuyemo hakiri kare ukajya aho byemewe.. niba utifuza kurya,kwambara cg kugenda uko bagenda !Mukunda byacitse no guca imanza,muri make kugira umurongo ngenderwaho nakirazira ni ubuyobe ...wa si we! Kanda hano umusubize
AMADINI ntakayobye abantu.Bible yerekana neza ko idini y'ukuri igomba kuba imwe gusa kandi ikemera ibintu bimwe (Abefeso 4:5).Iyo dini igomba kwirinda ibyo amadini y'iki gihe akora:Kurya amafaranga y'abayoboke binyuze ku cyacumi,gushwana bapfa icyacumi,kwiba amafaranga y'idini (urugero abayobozi ba ADEPR bibye 3 milliards/billions ndetse bakabifungirwa),kutaronda amoko n'aho umuntu yaturutse,etc...Ibyo mvuze,amadini yose bibamo uretse imwe gusa ntavuze kandi iba mu Rwanda kandi yemewe ku isi yose.Irangwa nuko abayoboke bayo bakundana nkuko Yesu yabasabye (Yohana 13:35).Abagize iyo dini,nibo bonyine batakoze Genocide muli 1994. Ni nayo yonyine itaragiye mu ntambara ya 1990-1994 kuko imana ibuza abakristu nyakuri kurwana.Niyo yonyine itajya muli politike kuko Yesu yabujije abakristu kwivanga mu byisi (Yohana 15:18,19).Kubera kutivanga mu byisi,ahubwo bose bakarangwa no kujya mu mihanda bakabwiriza abantu,bituma isi ibanga kandi ikabatoteza (2 Timote 3:12).Urugero,abagize iyo dini hafi ya bose Leta yabafunze muli 1986,kubera kwanga gufata president Habyarimana nk'ikirwamana binyuze muli Animation no kwambara ifoto ye mu gatuza,hamwe no kwanga kujya mu ishyaka rya MRND. Kanda hano umusubize
mwere kuja mwerekana ko muri abera cane no kuvuganabi itorero ryo yesu yasize kw'isi ntaho batayarya no mwiryo ryanyu barayamaze byose turabizi Kanda hano umusubize
ubundi se ni iki gishya bakora kitemewe muri ADEPR niba gihari ibyiza ni ugushinga amatorero yabo atari idini maze bagatunga bagatunganirwa bakareka adepr igakomeza ikabaho nayo uko ibishaka naho idini ubwabyo si icyaha bibiliya iravuga iti" idini y'ukuri ni ifasha imfubyi n'abapfakazi ikirinda kwiyandurisha iby'isi" rero sinzi aho mukura muri bibiliya ko idini ari mbi n'ibiyiranga sinzi aho mubisoma Kanda hano umusubize